แนะฝ่ายการเมือง สรุปปัญหาการทำไพรมารีโหวตให้ชัดเจนก่อนดำเนินการแก้ไข
ประธานกรรมการร่างรัฐธรรมนูญ แนะฝ่ายการเมือง สรุปปัญหาการทำไพรมารีโหวตให้ชัดเจนก่อนดำเนินการแก้ไข พร้อมยืนยันคณะรักษาความสงบแห่งชาติ ยังไม่ได้นำเรื่องปลดล๊อคพรรคการเมืองเข้าพูดคุยในที่ประชุม

นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. กล่าวถึงผลการหารือของพรรคการเมือง ที่ต้องการให้คณะรักษาความสงบแห่งชาติ หรือ คสช. ใช้อำนาจพิเศษมาตรา 44 ในการปลดล๊อคพรรคการเมืองว่า ปัจจุบันยังไม่ได้มีการพูดคุยประเด็นดังกล่าวในที่ประชุมของ คสช. เพราะการเตรียมการเลือกตั้งเป็นหน้าที่ของรัฐบาลที่จะต้องดูแล ส่วนรูปแบบการทำไพรมารีโหวตที่จะมีการปรับปรุงไม่ให้เป็นภาระของพรรคการเมืองนั้น หากจำเป็นต้องใช้อำนาจพิเศษของ คสช. ในการแก้ไข ต้องนำเรื่องนี้เข้าพูดคุยในที่ประชุมก่อน และยังไม่สามารถคิดล่วงหน้าได้ เพราะยังไม่รู้ปัญหาที่แท้จริง ดังนั้นฝ่ายการเมืองจะต้องสรุปปัญหาให้เกิดความชัดเจน ว่าจะสามารถดำเนินการด้วยวิธีปกติได้หรือไม่ หากไม่สามารถทำได้ก็ต้องมีการพูดคุยกันอีกครั้ง แต่เชื่อว่าเรื่องนี้ รัฐบาลน่าจะกำลังพูดคุยอยู่กับคณะกรรมการการเลือกตั้ง (กกต.) อย่างต่อเนื่อง เพราะกระบวนการและขั้นตอนการจัดการเลือกตั้งเป็นความรับผิดชอบของ กกต.

ส่วนการประชุมคณะรักษาความสงบแห่งชาติ ที่ทำเนียบรัฐบาล เมื่อวานนี้ 3 ก.ค.2561 ประธาน กรธ. กล่าวว่า ไม่ได้มีการพูดคุยเกี่ยวกับการเมือง แต่เป็นการหารือเรื่องการบริหารราชการแผ่นดินเท่านั้น